Med eIndkomst kan alle lønmodtagere og folk på overførselsindkomst kontrollere, at deres indkomst bliver indberettet korrekt. Oplysningerne skal stemme overens med deres lønsedler og udbetalingsspecifikationer. I eIndkomst kan man både se de samlede oplysninger for et helt år, eller man kan tjekke månedstallene. Man kan sige, at eIndkomst for lønmodtagere er et udstillingsvindue. Opdager man som lønmodtager fejl eller mangler i indberetningerne til eIndkomst, skal man kontakte sin arbejdsgiver for at få det rettet. Oplysningerne i eIndkomst følger med hele vejen til årsopgørelsen fra SKAT, så det er vigtigt de er korrekte. Det har betydning for, om man har betalt det rigtige i skat eller ej. For at tjekke sine indkomstoplysninger som lønmodtager skal man logge på skat.dk med sit NemID. Søger man i sine indkomstoplysninger, kommer man ind i sin skattemappe, hvor man finder alle sine oplysninger fra eIndkomst. Man kan sortere i oplysningerne på forskellige måder. Man kan ikke blot se, hvor meget ens arbejdsgiver har indberettet i løn. Man kan også se hvilke arbejdsgivere (med CVR-nummer eller SE-nummer), der bruger ens skattekort.